
ΔΕΛΤΙΟ ΤΥΠΟΥ
Για τη συνάντηση της ΕΛΜΕ Ν. Αθήνας με τον αναπληρωτή Διευθυντή ΔΔΕ Δ΄ Αθήνας (19/6/2026)
Την Παρασκευή 19 Ιουνίου 2026 πραγματοποιήθηκε, έπειτα από αίτημα του ΔΣ της ΕΛΜΕ Νότιας Αθήνας, συνάντηση στη ΔΔΕ Δ΄ Αθήνας με τον Διευθυντή Εκπαίδευσης. 

Στη συνάντηση τέθηκαν από τους εκπροσώπους της ΕΛΜΕ Νότιας Αθήνας τα εξής ζητήματα:
1. Τμήματα – χωροταξία σε γυμνάσια και λύκεια: Μεταφέραμε την έντονη δυσαρέσκεια και τις διαμαρτυρίες των εκπαιδευτικών των σχολείων για τον περιορισμένο αριθμό απολυτηρίων που έλαβαν ορισμένα  Γυμνάσια για την εγγραφή μαθητών και μαθητριών στην Α΄ Γυμνασίου, σε αντίθεση με άλλα σχολεία. Επισημάναμε ότι η πολιτική αυτή οδηγεί στη συρρίκνωση τμημάτων και στην υποβάθμιση της λειτουργίας πολλών σχολικών μονάδων, παρά τις πραγματικές εκπαιδευτικές ανάγκες.

Τονίσαμε ότι η Διεύθυνση  Δ΄ Αθήνας έχει τη δυνατότητα να αξιοποιήσει τη συγκυρία προς όφελος του δημόσιου σχολείου, επιλέγοντας τη λειτουργία τμημάτων με λιγότερους μαθητές και μαθήτριες. Μια τέτοια επιλογή θα ανταποκρινόταν στις ανάγκες των παιδιών και των εκπαιδευτικών. Τέθηκε το πάγιο αίτημα για μείωση του αριθμού μαθητών ανά τμήμα (20 στα τμήματα γενικής παιδείας και 15 στις κατευθύνσεις), καμία συγχώνευση και κατάργηση του ορίου των 27 μαθητών.
2. Κενά και λειτουργία των σχολείων: Τονίστηκε ότι μέχρι και τη λήξη του σχολικού έτους δεν καλύφθηκαν τα  κενά σε σχολεία, ιδιαίτερα όσα αφορούσαν σε τμήματα ένταξης και εκπαιδευτικούς παράλληλης στήριξης. Παράλληλα, ειδική αναφορά έγινε στην ταχύτερη διενέργεια των διαδικασιών για την ίδρυση και λειτουργία των τμημάτων ΖΕΠ, γιατί η καθυστέρηση στις προσλήψεις αναπληρωτών/τριών εκπαιδευτικών οδηγεί σε μαθητική διαρροή και κλείσιμο τμημάτων.
3. Μεταστέγαση εργαστηρίων του 2ου ΕΚ Αργυρούπολης: Αναδείχθηκε, για μία ακόμα φορά, η έλλειψη συμμετοχής των εκπαιδευτικών στις αποφάσεις της διοίκησης και του δήμου  και ο προβληματισμός για την απουσία σχεδιασμού προς όφελος της σχολικής κοινότητας συνολικά. 
4. Ειδική Αγωγή: Δόθηκε έμφαση στα οξυμένα κτηριακά προβλήματα, ιδιαίτερα στο ΕΕΕΕΚ Καλλιθέας και στο ΕΕΕΕΚ Αγ. Δημητρίου. Για αυτόν τον λόγο, ζητήθηκαν σαφείς απαντήσεις για τις ενέργειες που έχουν γίνει ως προς την ίδρυση νέου Ειδικού Σχολείου, μετά από όσα είχε αναφέρει ο Διευθυντής Δ’ Αθήνας στην προηγούμενη συνάντησή μας, στις 30 Απριλίου 2026.
5. Εγγραφές στα ΕΠΑΛ: Τέθηκε η ανάγκη ύπαρξης ειδικής πρόβλεψης , ώστε να μην κλειδώνει το σύστημα εγγραφών στα ΕΠΑΛ, κατά τη διάρκεια της θερινής περιόδου, δυσχεραίνοντας με αυτόν τον τρόπο την εύρυθμη λειτουργία των τμημάτων και εν γένει των σχολικών μονάδων.
6. Λυκειακές επιτροπές και Βαθμολογικά Κέντρα. Παράλληλα, μεταφέραμε τις έντονες διαμαρτυρίες συναδέλφων για τη στελέχωση των λυκειακών επιτροπών και των επικουρικών προσωπικών. Επισημάναμε ότι προκαλεί εύλογο αίσθημα αδικίας το γεγονός ότι τα ίδια πρόσωπα συμμετέχουν ταυτόχρονα σε πολλαπλές λυκειακές επιτροπές, ενώ παράλληλα ορίζονται ως βαθμολογητές και μέλη επικουρικού προσωπικού. Υπενθυμίσαμε ότι έχουμε ήδη εκφράσει τις θέσεις μας για το ζήτημα αυτό και ζητήσαμε να διασφαλιστούν όροι μεγαλύτερης διαφάνειας, ισοτιμίας και δικαιότερης κατανομής των σχετικών καθηκόντων.
6. Κάλυψη θέσεων διευθυντών: Ζητήθηκαν διευκρινίσεις για τη διαδικασία κάλυψης των θέσεων διευθυντών λόγω συνταξιοδοτήσεων, δεδομένης της λήξης ισχύος των υφιστάμενων πινάκων, τον Ιούλιο του 2026.

8. Αναγνώριση ΜΚ (μισθολογικών κλιμακίων): Τέθηκε το ζήτημα της αναγνώρισης ΜΚ για κατόχους integrated master πενταετούς φοίτησης.

9. Το πρόβλημα με το e-eggrafes για το Διαπολιτισμικό Λύκειο, καθώς το σχολείο δε φαίνεται στην πλατφόρμα για όσους δεν προέρχονται από Διαπολιτισμικό γυμνάσιο, με αποτέλεσμα οι μαθητές  να μην μπορούν να κάνουν πρώτη εγγραφή απευθείας  στο Διαπολιτισμικό Λύκειο και να πρέπει οι εγγραφές να γίνονται χειρόγραφα στο σχολείο ή να μπαίνουν οι γονείς/κηδεμόνες εκ των υστέρων στη διαδικασία μετεγγραφής
Ο Διευθυντής Δ’ Αθήνας τοποθετήθηκε ως εξής:
· Για τα τμήματα:  Ο αναπληρωτής διευθυντής απέδωσε τη μείωση του μαθητικού πληθυσμού, πέρα από την υπογεννητικότητα, στη διαρροή μαθητών και μαθητριών προς τα Πρότυπα, τα Πειραματικά και τα Ωνάσεια Σχολεία. Σύμφωνα με τα στοιχεία που μας παρέθεσε, 51 μαθητές και μαθήτριες μετακινήθηκαν από τη Δ΄ Αθήνας προς την Α΄ Αθήνας, εκτιμώντας ότι η πλειονότητά τους κατευθύνθηκε στο νεοϊδρυθέν Ωνάσειο Σχολείο. Η αναφορά αυτή αναδεικνύει τις συνέπειες της συγκεκριμένης πολιτικής επιλογής για το δημόσιο σχολείο και εγείρει σοβαρά ερωτήματα για τον τρόπο με τον οποίο αναδιαμορφώνεται ο μαθητικός χάρτης της περιοχής. Για την ανισότητα με πρότυπα/Ωνάσεια σχολεία: παραδέχθηκε ότι πρόκειται για «ανόμοια πράγματα», καθώς το θεσμικό πλαίσιο προβλέπει πλήρη στελέχωση αυτών από την αρχή της χρονιάς, σε αντίθεση με το σχολείο της γειτονιάς, (για το οποίο δεν υφίσταται ανάλογη πρόβλεψη;)
· Για τα λύκεια δήλωσε ότι πρόβλεψη θα υπάρξει την επόμενη εβδομάδα, καθώς οι διαδικασίες έκδοσης αποτελεσμάτων δεν είχαν οριστικοποιηθεί. Ανέφερε ότι όλοι οι διευθυντές είναι ενημερωμένοι για τις ενέργειες που καλούνται να ολοκληρώσουν στο σύστημα myschool και το ίδιο ισχύει και για τα τμήματα ΖΕΠ. 
· Για τα ειδικά σχολεία:  ως προς τη στέγαση νέου Ειδικού Σχολείου και αποσυμφόρηση των υπαρχόντων, δήλωσε με βεβαιότητα ότι στον Δήμο Γλυφάδας πρόκειται να προχωρήσει η λειτουργία νέου σχολείου τον Οκτώβριο του 2026, που θα αφορά μαθητές από το Δήμο Γλυφάδας χωρίς όμως να απαντάει στο αν το κτίριο που έχει δεσμευτεί είναι κατάλληλο για ειδικό σχολείο,  αν έχουν εξασφαλιστεί οι απαραίτητες πιστώσεις σε εκπαιδευτικό προσωπικό, μεταφορές κτλ προκειμένου να λειτουργήσει απρόσκοπτα το σχολείο. Με ασαφείς αναφορές απάντησε και στην ανάγκη έγκαιρης ενημέρωσης των κηδεμόνων για τη λειτουργία της νέας σχολικής μονάδας. Όσον αφορά το ΕΕΕΕΚ Καλλιθέας στην ενημέρωση είπε ότι μάλλον έχει δεσμευτεί  κάποιος χώρος στο Δήμο παλαιού Φαλήρου χωρίς όμως να υπάρχει δέσμευση για το πότε θα λειτουργήσει. Σχετικά με την απουσία κτιρίου για το ΕΝΕΓΥΛ Αγίου Δημητρίου την συστέγαση ΕΝΕΓΥΛ και ΕΕΕΕΚ Αγίου Δημητρίου και την επικινδυνότητα που απορρέει από τον μεγάλο αριθμό μαθητών και εκπαιδευτικών δεν απάντησε τίποτα. Όσον αφορά την Καλλιθέα και το Παλαιό Φάληρο, δόθηκαν γενικόλογες και αόριστες απαντήσεις, χωρίς να δοθεί σαφές πλαίσιο ενεργειών. 
· Για το 2ο ΕΚ Αργυρούπολης: δήλωσε ότι έχει ήδη κοινοποιηθεί στο πρόγραμμα «Διαύγεια» η απόφαση έγκρισης μεταστέγασης εργαστηρίων 2ου Ε.Κ. Δ΄ Αθήνας, για το περιεχόμενο της οποίας δεν είχε ενημερωθεί το ΔΣ της ΕΛΜΕ εκ των προτέρων. Υποστήριξε ότι έχει διασφαλιστεί η ομαλή ολοκλήρωση της σχολικής χρονιάς και ότι έχει ήδη αποφασιστεί μετεγκατάσταση εργαστηρίων στις σχολικές μονάδες των ΕΠΑΛ Αργυρούπολης και ΕΠΑΛ Ελληνικού και άλλους χώρους. Στη συγκεκριμένη απόφαση, ο αναπληρωτής Διευθυντής Δ ΄Αθήνας δίνει τη δυνατότητα συστέγασης του Εργαστηρίου Οχημάτων στην Αίθουσα Πολλαπλών Χρήσεων του Κέντρου Περιβαλλοντικής Εκπαίδευσης Αργυρούπολης, υπό τη προϋπόθεση της διενέργειας σχετικού ελέγχου από το Υ.ΠΑΙ.Θ.Α. Επίσης σημειώνει τη δυνατότητα αξιοποίησης του χώρου δίπλα στο κυλικείο του ΕΠΑ.Λ. Ελληνικού για τη μεταστέγαση του Εργαστηρίων Θερμικών και Υδραυλικών Εγκαταστάσεων και Τεχνολογίας Πετρελαίου και Φυσικού Αερίου, υπό τη προϋπόθεση της διενέργειας σχετικού ελέγχου από το Υ.ΠΑΙ.Θ.Α. Οπότε αυτά τα δυο εργαστήρια βρίσκονται ακόμα υπό έλεγχο.
· Για τις εγγραφές στα ΕΠΑΛ: αναγνώρισε τις δυσκολίες που προκύπτουν από το κλείσιμο των εγγραφών και το κλείδωμα του συστήματος. Παρόλα αυτά, ανέφερε ότι δε διαφαίνεται στον ορίζοντα το Υπουργείο να αλλάζει τον τρόπο διαχείρισης των εγγραφών.
· Για τις Λυκειακές Επιτροπές και το βοηθητικό προσωπικό των βαθμολογικών κέντρων στις Πανελλαδικές Εξετάσεις: ανέφερε ότι τηρεί τις προβλεπόμενες διαδικασίες, καθώς εκείνος είναι αρμόδιος («έχει το δικαίωμα ως Διευθυντής Εκπαίδευσης») για την επιλογή των μελών. Παρόλα αυτά, σημείωσε ότι προσπάθησε να αλλάξει τουλάχιστον κατά το ήμισυ (50%) τη σύνθεση των επιτροπών, κάνοντας, παράλληλα, δεκτές όλες τις έγγραφες εισηγήσεις των λυκειαρχών (στα 3 από τα 7 μέλη).
· Για τους διευθυντές: ανέφερε ότι μέχρι το καλοκαίρι οι αντικαταστάσεις θα γίνουν από τους ισχύοντες πίνακες, ενώ από Σεπτέμβριο θα εφαρμοστεί η νομοθεσία για ορισμό αναπληρωτών διευθυντών. Η ισχύ των πινάκων των διευθυντών λήγει στις 31/7/2026. Δήλωσε άγνοια για το αν θα υπάρξει παράταση στην ισχύ των πινάκων, χωρίς να το αποκλείσει. 

· Για τα ΜΚ (integrated master): δήλωσε ότι η διαδικασία βρίσκεται σε εξέλιξη πάντα σε συνεννόηση με τα αντίστοιχα Πανεπιστήμια, προκειμένου οι ενδιαφερόμενοι εκπαιδευτικοί να λάβουν τις κατάλληλες βεβαιώσεις που θα αποδεικνύουν ότι το πτυχίο τους εντάσσεται σε αυτά των integrated masters. Δεν δικαιολόγησε την καθυστέρηση για τα πτυχία του Ιονίου Πανεπιστημίου, που δεν συμβαίνει σε άλλες Διευθύνσεις.
Συνεχίζουμε συλλογικά και αγωνιστικά να προβάλλουμε τις ανάγκες και τα αιτήματά μας.

Συνεχίζουμε συσπειρωμένοι στα σωματεία μας !

